ΚΑΝΟΝΙΣΜΟΣ (ΕΟΚ) αριθ. 1425/76 ΤΟΥ ΣΥΜΒΟΥΛΙΟΥ της 21ης Ιουνίου 1976 περί των ειδικών μέτρων παρεμβάσεως στον τομέα της ορύζης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης(1), και ιδίως το άρθρο 6 εδάφιο πρώτο,

την πρόταση της Επιτροπής,

Εκτιμώντας:

ότι η καθιέρωση καθεστώτος κοινών τιμών ορύζης συνεπάγεται την αντικατάσταση των εθνικών συστημάτων περιφερειακής διαμορφώσεως της τιμής παρεμβάσεως, τα οποία περιορίζονται στο έδαφος κάθε παραγωγού Κράτους Μέλους, με ένα ενιαίο κοινοτικό σύστημα- ότι θα πρέπει να προκύψει ένας νέος προσανατολισμός των ρευμάτων συναλλαγών μεταξύ πλεονασματικών και ελλειμματικών περιοχών της Κοινότητος-

ότι δεν είναι πλέον δυνατόν να ληφθεί οριστική απόφαση για την προσαρμογή της αγοράς στη νέα περιφερειακή διαμόρφωση των τιμών της ορύζης σε κοινοτική κλίμακα, καθώς και στην εξάλειψη των ζωνών τιμών οι οποίες είχαν καθορισθεί από το φράγμα ενδοκοινοτικών εισφορών-

ότι, επί πλέον, οι συγκομιδές οι οποίες σε ορισμένες περιοχές της Κοινότητος θα απείχαν σημαντικά για όλες τις ποικιλίες της ορύζης ή για ορισμένες από αυτές από τον μέσο όρο των προηγουμένων ετών, θα ήταν δυνατόν να προκαλέσουν προς στιγμή στις περιοχές αυτές μια εξέλιξη των τιμών αγοράς διαφορετική από εκείνη στην υπόλοιπη Κοινότητα-

ότι εξ αυτού είναι δυνατόν να προκύψει η υποχρέωση των οργανισμών παρεμβάσεως να πραγματοποιήσουν σημαντικές αγορές σε ορισμένες περιοχές, χωρίς αυτό το μέτρο να επιβάλλεται από τη μακροπρόθεσμη εξέλιξη των αγορών εντός της Κοινότητος-

ότι πρέπει, κατόπιν τούτου, να προβλεφθούν προληπτικά μέτρα τα οποία θα επέτρεπαν στο εμπόριο να στηρίξει για ορισμένη περίοδο την αγορά των περιφερειών αυτών-

ότι λόγω της ομοιομορφίας, η οποία πρέπει να χαρακτηρίζει την κοινοτική αγορά της ορύζης, πρέπει τέτοια μέτρα να εξετάζονται και να λαμβάνονται με κοινοτική προοπτική,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όταν σε μια περιφέρεια της Κοινότητος η εξέλιξη των τιμών αγοράς σημειώνει κάμψη ή παρουσιάζει βραδύτητα, η οποία, για την όρυζα ή για ορισμένες ποικιλίες ορύζης, λαμβανομένων υπόψη του όγκου της συγκομιδής ή των περιφερειακών αποθεμάτων και της γεωγραφικής της θέσεως, κινδυνεύει να υποχρεώσει, τον οργανισμό παρεμβάσεως να προβεί σε σημαντικές αγορές, το ενδιαφερόμενο Κράτος Μέλος πρέπει να υποβάλει αίτηση στην Επιτροπή για να επιτρέψει στον οργανισμό παρεμβάσεως, κατά τη διαδικασία που προβλέπεται στο άρθρο 27 του κανονισμού (ΕΟΚ) αριθ. 1418/76, να λάβει ειδικά μέτρα παρεμβάσεως στην αγορά της αναποφλοίωτης ορύζης κατά το άρθρο 6 του εν λόγω κανονισμού. Η απόφαση της Επιτροπής λαμβάνεται εντός δώδεκα εργασίμων ημερών από τη λήψη της αιτήσεως.

Το Κράτος Μέλος αιτιολογεί την αίτησή του καθώς και τα μέτρα τα οποία κρίνει ότι πρέπει να θεσπισθούν και υποδεικνύει την προβλεπόμενη διάρκεια εφαρμογής τους.

Άρθρο 2

1. Ο κανονισμός (ΕΟΚ) αριθ. 446/68 του Συμβουλίου της 9ης Απριλίου 1968 περί των ειδικών μέτρων παρεμβάσεως στον τομέα της ορύζης(2) καταργείται.

2. Οι παραπομπές στον καταργηθέντα κανονισμό δυνάμει της παραγράφου 1 θεωρούνται ότι γίνονται στον παρόντα κανονισμό.

Άρθρο 3

Ο παρών κανονισμός αρχίζει να ισχύει την 1η Ιουλίου 1976.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 21 Ιουνίου 1976.

Για το Συμβούλιο

Ο Πρόεδρος

J. HAMILIUS

(1) ΕΕ αριθ. Ν 166 της 25.6.1976, σ. 1.

(2) ΕΕ αριθ. Ν 91 της 12.4.1968, σ. 4.